U-I-350/06
Natisni
Opravilna št.:
U-I-350/06
Datum odločitve:
15. 5. 2008
ECLI:
ECLI:SI:USRS:2008:U.I.350.06
Akt:
Uredba o vrstah posegov v okolje, za katere je treba izvesti presojo vplivov na okolje (Uradni list RS, št. 78/06)
Izrek:
Pobuda za začetek postopka za oceno ustavnosti in zakonitosti Uredbe o vrstah posegov v okolje, za katere je treba izvesti presojo vplivov na okolje (Uradni list RS, št. 78/06), se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Tatjana in Franc Zajamšek, Šmartno ob Paki
Datum vloge:
9. 8. 2006
Vrsta odločitve:
sklep
Vrsta rešitve:
zavrženje
Dokument:
US28107
Dokument v PDF obliki:
U-I-350-06.pdf
80 KB
Prenesite datoteko
U-I-350/06-9
15. 5. 2008
SKLEP
Ustavno sodišče je v postopku za preizkus pobude Tatjane Zajamšek in Franca Zajamška, Šmartno ob Paki, na seji 15. maja 2008
sklenilo:
Pobuda za začetek postopka za oceno ustavnosti in zakonitosti Uredbe o vrstah posegov v okolje, za katere je treba izvesti presojo vplivov na okolje (Uradni list RS, št. 78/06), se zavrže.
Obrazložitev
1. Pobudnika izpodbijata 1., 3., 4., 5., 6., 7., 8. in 9. člen Uredbe o vrstah posegov v okolje, za katere je treba izvesti presojo vplivov na okolje (v nadaljevanju Uredba) oziroma Uredbo v celoti. Izpodbijana Uredba naj bi bila v nasprotju s členi 14, 15, 16, 22, 108, 153 in 155 Ustave ter s 66. členom Zakona o varstvu okolja (Uradni list RS, št. 41/04 in nasl. – ZVO-1). V zvezi z utemeljitvijo pravnega interesa pobudnika zatrjujeta, da sta pred izdajo sklepa o ustavitvi postopka, izdanega na podlagi Uredbe, imela status stranskih udeležencev v upravni zadevi izdaje okoljevarstvenega soglasja k državnemu lokacijskemu načrtu za prenosni plinovod (R25D) od odcepa na magistralnem plinovodu M2 pri Šentrupertu do Termoelektrarne Šoštanj v Šoštanju. Zaradi ustavitve postopka izdaje okoljevarstvenega soglasja naj bi jima bile odvzete že pridobljene pravice v tem postopku in tudi v postopku priprave navedenega državnega lokacijskega načrta.
2. Med postopkom za preizkus pobude so bili z Uredbo o spremembah in dopolnitvah Uredbe o vrstah posegov v okolje, za katere je treba izvesti presojo vplivov na okolje (Uradni list RS, št. 72/07), spremenjeni 2., 3., 4., 5. in 6. člen Uredbe.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08). Navedeno stališče velja tudi v primerih, ko se s pobudo zahteva ocena ustavnosti oziroma zakonitosti predpisa, ki je prenehal veljati po vložitvi pobude, saj mora pobudnik na podlagi prvega odstavka 47. člena ZUstS za presojo takšnega predpisa izkazati tako imenovano pravovarstveno potrebo (glej sklep št. U-I-174/05 z dne 13. 12. 2007, Uradni list RS, št. 122/07).
4. Pobudnika navajata, da je bil upravni postopek v upravni zadevi izdaje okoljevarstvenega soglasja s sklepom Ministrstva za okolje in prostor, Agencije Republike Slovenije za okolje, št. 35402-214/2005-19 z dne 27. 7. 2006, na podlagi 8. člena Uredbe ustavljen. Pobudnika nista izkazala, da sta pred vložitvijo pobude izčrpala pravna sredstva zoper sklep o ustavitvi postopka. Tako glede na razloge, navedene v sklepu št. U-I-251/07, nista izkazala pravnega interesa. Glede na razloge, navedene v sklepu št. U-I-174/05, pa nista izkazala, da bi na podlagi morebitne ugoditve pobudi lahko dosegla odpravo posledic zatrjevane neustavnosti oziroma nezakonitosti Uredbe v delu, ki je prenehal veljati. Zato je Ustavno sodišče njuno pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik